Document ID: 32004R1699

KOMISJONI MÄÄRUS (EÜ) nr 1699/2004,
30. september 2004,
millega muudetakse määrust (EÜ) nr 275/2004 ühe Maroko eksportiva tootja valmistatud terastrosside ja -kaablite impordi registreerimise osas
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. detsembri 1995. aasta määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (edaspidi “algmäärus”), (1) eriti selle artikleid 13 ja 14,
olles konsulteerinud nõuandekomiteega,
ning arvestades järgmist:
A. MENETLUS
(1)
Nõukogu kehtestas 1999. aasta augustis määrusega (EÜ) nr 1796/1999 (2) muu hulgas Hiina Rahvavabariigist (edaspidi “Hiina”) pärinevate terastrosside ja -kaablite (edaspidi “terastrossid”) impordi suhtes 60,4 % suuruse dumpinguvastase tollimaksu.
(2)
5. jaanuaril 2004 sai komisjon Euroopa terastrossitööstuse liidult EWRIS (European Federation of Steel Wire Rope Industries) algmääruse artikli 13 lõikele 3 vastava taotluse uurida väidetavat kõrvalehoidmist Hiina Rahvavabariigist pärinevate terastrosside ja -kaablite impordi suhtes kehtestatud dumpinguvastastest meetmetest. Taotluse järgi toimub kõrvalehoidmine sel moel, et Hiinast pärinevad terastrossid lähetatakse ühendusse Maroko kaudu. Taotlus esitati tootjate nimel, kelle toodang moodustab olulise osa ühenduse terastrosside kogutoodangust, ning see sisaldas piisavalt esmapilgul usutavaid tõendeid algmääruse artikli 13 lõikes 1 sätestatud tegurite kohta.
(3)
Komisjon algatas väidetavat kõrvalehoidmist käsitleva uurimise määrusega (EÜ) nr 275/2004 (3) (edaspidi “algatamismäärus”).
(4)
Vastavalt algmääruse artikli 13 lõikele 3 ja artikli 14 lõikele 5 sätestati algatamismääruse artiklis 2, et alates 19. veebruarist 2004 peavad tolliasutused registreerima Marokost lähetatud terastrosside impordi, olenemata sellest, kas need tooted on deklareeritud Marokost pärinevatena või mitte.
(5)
Algatamismääruse artiklis 2 sätestatakse ka, et komisjon võib oma määrusega kohustada tolliasutusi lõpetama ühendusse lähetatavate toodete impordi registreerimise nende tootjate osas, kes on taotlenud registreerimisest vabastamist ja kelle kohta on tehtud kindlaks, et nad ei hoia kõrvale dumpinguvastastest tollimaksudest.
B. VABASTAMISTAOTLUS
(6)
Komisjon sai algatamismääruse artiklis 3 sätestatud tähtaegade piires ühelt eksportivalt tootjalt, Remer Maroc SARL, Settat, Maroko (edaspidi “taotluse esitaja”) taotluse registreerimisest ja meetmetest vabastamiseks.
C. UURIMISPERIOOD
(7)
Uurimisperiood hõlmas ajavahemikku 1. jaanuarist 2003 kuni 31. detsembrini 2003 (edaspidi “uurimisperiood”). Andmeid väidetava kaubandusstruktuuri muutumise uurimiseks koguti alates 1999. aastast kuni uurimisperioodi lõpuni.
D. JÄRELDUSED ÄRIÜHINGU REMER MAROC SARL KOHTA
(8)
Taotluse esitaja vastas komisjoni poolt uurimise käigus saadetud küsimustikule. Komisjon korraldas kontrollkäigu äriühingu valdustesse Marokos.
(9)
Taotluse esitanud ettevõte loodi 2001. aastal täielikult Itaalia äriühingule Remer Italia kuuluva tütarettevõttena. Uurimisperioodi jooksul eksportis taotluse esitaja kõnealust toodet ühendusse vaid väga väikses koguses, mis moodustas vähem kui 5 % Marokost lähetatud terastrosside koguimpordist samas ajavahemikus. Alates äriühingu loomisest aastal 2001, on suurem osa selle müügist suunatud Maroko kohalikule turule.
(10)
Lisaks on kindlaks tehtud, et taotluse esitaja on nii terastrosside tootja kui eksportija, tal on olemas kõnealuste toodete kogu tootmisprotsessi jaoks vajalikud seadmed ja ta kasutab ostetud terastraati, tekstiilsüdamikku ja rasva. Kõnealune äriühing müüb ainult enda või oma Itaalia emaettevõtte toodangut ja pole Hiinast kunagi ostnud terastrosse ega teisi materjale. Seega pole leitud, et nimetatud äriühing hoiaks kõrvale kehtivatest dumpinguvastastest meetmetest.
(11)
Pidades silmas eespool nimetatud järeldusi, tuleks lõpetada taotluse esitaja toodetud ja Marokost lähetatud terastrosside impordi registreerimine.
(12)
Käesolevas etapis peaksid kõik eksportijaid käsitlevad otsused piirduma registreerimisest vabastamisega. Kui nõukogu võtab hiljem vastu määruse dumpinguvastaste meetmete reguleerimisala laiendamise kohta kooskõlas algmääruse artikliga 13, võib ta teatavad eksportijad sellistest laiendatud reguleerimisalaga meetmetest vabastada.
(13)
Seepärast peab komisjon asjakohaseks muuta algatamismäärust selles osas, mis on seotud Marokost lähetatud terastrosside impordi registreerimisega (olenemata sellest, kas need tooted on deklareeritud Marokost pärinevatena või mitte).
(14)
Käesolev määrus põhineb taotluse esitaja kohta tehtud konkreetsetel järeldustel ega piira otsuseid, mida nõukogu võib teha Hiina Rahavabariigist pärinevate terastrosside suhtes juba kehtivate dumpinguvastaste meetmete reguleerimisala laiendamiseks Marokost lähetatava sama toote suhtes (olenemata sellest, kas seda deklareeritakse Marokost pärineva tootena või mitte).
(15)
Huvitatud isikuid teavitati olulistest faktidest ja kaalutlustest, mille põhjal komisjon kavatses peatada taotleja toodetud terastrosside impordi registreerimise, ja neile anti võimalus arvamust avaldada. Ühtki vastuväidet ei saadud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 275/2004 artiklisse 2 lisatakse järgmine lõige:
“4. Olenemata lõikest 1 ei kehti impordi registreerimise nõue artiklis 1 kirjeldatud toodete suhtes, mille valmistajaks on järgmised äriühingud:
Tootja
TARICi lisakood
Remer Maroc SARL,
Zone Industrielle,
Tranche 2,
Lot 10,
Settat,
Maroko
A567”
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. september 2004

Labels: 1
3
4
18